  Виталий Пронин   Выставкае 200 пала фарфор арбериос поттэмын. Адӟытон кыстӥськоз 30-тӥ инвожоозь. «Паймымон чебер фарфор» выставка нырысьсэ радъяське. Татын возьматэмын музейлэн фондъёсаз утиськись фарфорлэсь лэсьтэм пӧртэм арбериос. Кылсярысь, Россия империысь ужбергатӥсьлэн Матвей Кузнецовлэн фарфорлэсь посуда лэсьтон заводаз поттэм тэркыос, чашаос. Национальной музейысь фондъёсты утись Елена Туркевич верамъя, Матвей Сидоровичлэн кӧня ке заводъёсыз вал, та выставкаын возьматэмын Тверь губерниысь заводын поттэм сервизлэн люкетэз.- Ижысь вузчилэн Иван Бодалёвлэн Евдокия нылызлэн пирданаз сервизысь 60 арбери вылэм, ӵапак М. Кузнецовлэн заводаз лэсьтэм фарфор чашаос, тэркыос. Выставкаын 200 пала фарфор арбериос. Дорамы лыктӥсьёслы тунсыко потозы, дыр, Воткинскысь заводысь ужасьлэн семьяысьтыз чай юон чашаос. Куинь посуда 19-тӥ даурлэн шораз лэсьтэмын. Вераны кулэ, вашкалаосмы начар ӧз улэ, соос асьэды котыртыны тыршизы чебер арбериосын. Узыргес семьяос нылъёссылы пирданлы фарфор посуда дасязы, ёрмыса улӥсьёсыз кык-куинь чаша ке но басьтыны тыршизы. Озьы  фарфор выжыысь выжые кылиз, - шуэ Елена Алексеевна.Чебереныз паймыто Китайысь аспӧртэмлыко арбериос. Юнме уг шуо ук: Китай - фарфорлэн дорез. Татын тӧдьы луолэсь  скульптураос, вазаос, тусьтыос лэсьтыны кутскизы ини 6-тӥ-7-тӥ дауръёсы. «Буртчин сюрес» кузя Китайысь Европае вортто вал буртчин басма, чай но фарфор.Китайысь, Англиысь, Болгариысь  вуэм посудаез сяна, выставкаысь адӟыны луэ Совето Союзын лэсьтэм фарфорез, озьы ик тодмо удмурт писательлэсь Геннадий Красильниковлэсь чай юон сервизъёссэ.Галина Савина Теги: Йскалыкмузей кытынкумар  